बाल-बाल बचीं तहसीलदार, बचाने में ड्राइवर घायल, सिर पर तीन टांके आए
सांगई गांव में गुरुवार दोपहर राजस्व टीम पर रेत माफिया ने जानलेवा हमला किया। टीम तहसीलदार विंकी सिंहमारे की नेतृत्व में नदी में हो रहे रेत के अवैध उत्खनन पर कार्रवाई करने गई थी। लट्ठ और फावड़े से किए गए हमले में तहसीलदार बाल-बाल बच गईं लेकिन उनका ड्राइवर जब्बार खां (55) घायल हो गया। जिसका पिपरिया अस्पताल में इलाज चल रहा है, उसके सिर पर तीन टांके आए हैं। इस मामले में पिपरिया थाना में चार आरोपियों के खिलाफ बलवा और जानलेवा हमला करने का केस दर्ज किया है। देर रात पुलिस ने एक आरोपी को पकड़ने का दावा किया लेकिन खुलासा नहीं किया। पुलिस की दो टीमें आरोपियों की तलाश में लगी हैं। तहसीलदार सिंहमारे ने बताया गुरुवार दोपहर 12 बजे सांगई नदी में अवैध रेत उत्खनन की सूचना मिली थी। शेष|पेज 5 पर
ड्राइवर घायल...
जिस पर एक सिपाही और कोटवार सहित दो आरआई और पटवारियों की टीम लेकर गांव पहुंची। रेत भरी एक ट्रैक्टर ट्रॉली जब्त कर पिपरिया लाने लगीं। तब उत्खनन करने वालों का कहना था वे सरकारी निर्माण कार्य के लिए रेत निकाल रहे हैं। लेकिन रेत उत्खनन की अधिकृत स्वीकृति नहीं होने से ट्राॅली छोड़ने से मना कर दिया। जिससे उत्खनन करने वाले भड़क गए और टीम के सदस्यों से विवाद कर हमला बोल दिया। ट्रैक्टर चालक ने ट्रैक्टर पिपरिया तरफ न चलाकर दूसरी तरफ मोड़ दिया। तभी 4-5 लोग एक साथ लट्ठ और फावड़े से हमला करने मेरी ओर दौड़े। लेकिन कर्मचारियों ने लट्ठ पकड़ लिए। तभी एक हमलावर नुकीला तार लगा डंडा लेकर मुझ पर झपटा। यह देखते ही ड्राइवर जब्बार बीच में आकर बचाव किया। जिससे लट्ठ जब्बार के सिर में लगी और खून निकलने लगा। इसके बाद हमलावर गाली गलौज कर फरार हो गए। हमले के कारण टीम जीप में सवार होकर वापिस पिपरिया लौट गई। घटना के समय गांव में नेटवर्क नहीं होने से सूचना तत्काल अधिकारियों को नहीं दे पाए । घायल जब्बार को पिपरिया के सरकारी अस्पताल में भर्ती कराया है। उसके सिर में तीन टांके आए हैं।
जानलेवा हमला और बलवा का केस
कृष्णा, देवीसिंह, प्रकाश और मुन्ना के खिलाफ जानलेवा हमले का केस दर्ज किया है। केस दर्ज करने के बाद मंगलवारा और स्टेशन रोड थाने की टीम आरोपियों को पकड़ने के लिए गांव रवाना हो गई। देर शाम तक आरोपियों का कोई सुराग नहीं लगा है। केएस चंदेल,थाना प्रभारी स्टेशन रोड पिपरिया।
पिपरिया। घायल ड्राइवर से पूछताछ करती पुलिस और पास में खड़ी तहसीलदार।
hin_Deva hin_Deva hin_Deva hin_Deva mag_Deva hin_Deva hin_Deva